หุ้นยุโรปปิดวันศุกร์พุ่งขึ้น หลังพรรคอนุรักษ์นิยมคว้าชัยเลือกตั้งอังกฤษ
ตลาดหุ้นยุโรปปิดพุ่งขึ้นเมื่อวันศุกร์ที่ผ่านมา (8 พ.ค.) ขานรับข่าวที่ว่าพรรคอนุรักษ์นิยมของนายเดวิด คาเมรอน ได้รับชัยชนะในการเลือกตั้งทั่วไปของอังกฤษ 
11 พ.ค. 2558

สำนักข่าวอินโฟเควสท์รายงานว่า ตลาดหุ้นยุโรปปิดพุ่งขึ้นเมื่อวันศุกร์ที่ผ่านมา (8 พ.ค.) ขานรับข่าวที่ว่าพรรคอนุรักษ์นิยมของนายเดวิด คาเมรอน ได้รับชัยชนะในการเลือกตั้งทั่วไปของอังกฤษ นอกจากนี้ ตลาดยังได้รับแรงหนุนหลังจากกระทรวงแรงงานสหรัฐเปิดเผยว่า ตัวเลขการจ้างงานนอกภาคเกษตรเดือนเม.ย.เพิ่มขึ้นใกล้เคียงกับการคาดการณ์ ซึ่งข้อมูลดังกล่าวถือเป็นสัญญาณบ่งชี้ถึงความแข็งแกร่งของเศรษฐกิจสหรัฐ
ทั้งนี้ ดัชนี Stoxx Europe 600 พุ่งขึ้น 2.9% ปิดที่ 400.16 จุด, ดัชนี CAC-40 ตลาดหุ้นฝรั่งเศสปิดที่ 5,090.39 จุด เพิ่มขึ้น 123.17 จุด, +2.48%, ดัชนี DAX ตลาดหุ้นเยอรมันปิดที่ 11,709.73 จุด เพิ่มขึ้น 301.76 จุด หรือ +2.65% และดัชนี FTSE 100 ตลาดหุ้นลอนดอนปิดที่ 7,046.82 จุด เพิ่มขึ้น 159.87 จุด, +2.32%
ตลาดหุ้นยุโรปพุ่งขึ้นหลังพรรคอนุรักษ์นิยมของนายเดวิด คาเมรอน ได้รับชัยชนะในการเลือกตั้งทั่วไปของอังกฤษ โดยพรรคอนุรักษ์นิยมได้ที่นั่งสูงถึง 331 ในสภา ทำให้พรรคสามารถจัดตั้งรัฐบาลพรรคเดียว และส่งผลให้นายคาเมรอนสร้างประวัติศาสตร์เป็นนายกรัฐมนตรีคนที่ 2 จากพรรคอนุรักษ์นิยมที่สามารถดำรงตำแหน่งติดต่อกันเป็นสมัยที่ 2 ต่อจากนางมาร์กาเร็ต แธทเชอร์
นอกจากนี้ ตลาดยังได้รับป้จจัยบวกจากรายงานที่ว่า ตัวเลขการจ้างงานนอกภาคเกษตรของสหรัฐเพิ่มขึ้น 223,000 ตำแหน่งในเดือนเม.ย. จากระดับ 85,000 ตำแหน่งในเดือนมี.ค. ขณะที่อัตราการว่างงานลดลงสู่ระดับ 5.4% ซึ่งเป็นระดับต่ำสุดในรอบเกือบ 7 ปี โดยตัวเลขจ้างงานเดือนเม.ย.ออกมาใกล้เคียงกับที่นักวิเคราะห์คาดการณ์ว่าจะเพิ่มขึ้น 224,000 ตำแหน่งในเดือนเม.ย. และคาดว่าอัตราการว่างงานจะลดลงสู่ 5.4%
หุ้นโนเกียพุ่งขึ้น 4.1% ส่วนหุ้นกลุ่มธนาคารในตลาดหุ้นลอนดอนพุ่งขึ้นขานรับชัยชนะของพรรคอนุรักษ์นิยม โดยหุ้นลอยด์ส แบงกิง และหุ้นรอยัล แบงก์ ออฟ สก็อตแลนด์ ต่างก็พุ่งขึ้น 5.8%